Kočiš, Eduard, poslanec NR SR (2021-10-19):
Ďakujem pekne za slovo, pán predsedajúci. Takže ešte raz. Vážený pán minister, vážený pán predsedajúci, vážený pán spravodajca, máme tuná pred sebou vládny návrh zákona, ktorý vlastne dopĺňa zákon č. 448/2008 Z. z. o sociálnych službách, a cieľom tohto zákona je vlastne vytvoriť právne podmienky pre zvýšenie finančnej podpory na financovanie alebo spolufinancovanie sociálnych služieb vo vybraných zariadeniach, najmä ide o zariadenia krízovej intervencie. Tak ako pán minister vo svojom úvodnom slove poznamenal, veľmi kvitujem to, že štát sa konečne začína správať ako zodpovedný rodič, nie ako taká nie príliš vydarená macocha. A aj to stoeurové zvýšenie toho príspevku zo 150 na 250 eur mesačne na daného klienta v zariadení krízovej intervencie považujem za krok veľmi správnym smerom. A chcem sa naozaj celému ministerstvu za tento maličký krôčik, ale je to krok smerom k lepšiemu a zlepšeniu týchto služieb, naozaj veľmi pekne poďakovať. Pretože tak ako všetci dobre vieme a najmä tí, ktorí pôsobíme v sociálnej oblasti, v sociálnych zariadeniach sme pracovali dlhé roky a snažíme sa s touto problematikou alebo s týmito vecami naďalej žiť a naďalej fungovať, naďalej kooperovať, vieme, ako sú sociálne služby poddimenzované, ako je nešťastne nastavené financovanie. A zároveň aj všetci vieme, aký je neustály nárast počtu sociálne odkázaných ľudí. Takže aj takýmito malými krokmi naozaj vieme zlepšiť ten prechod, ako je to uvedené aj v tomto návrhu zákona, toho mladého dospelého zo zariadenia, ľudovo povedané, z detského domova do zariadenia takejto krízovej intervencie, pokiaľ nemá iný spôsob, ako sa nejako uplatniť alebo uchytiť, alebo doslova a do písmena niekde ubytovať. Čiže v tomto je to naozaj veľmi dobré. Ďalšia vec, ktorá ma zaujala v rozprave, resp. v úvodnom slove pána ministra, je to, že, ten paušál. Ten stoeurový paušál, ktorý chce vlastne zavádzať štát, sa dá povedať, aby obec platila nejakú paušálnu čiastku za každého svojho obyvateľa. Tak ako ste veľmi správne poznamenal, obce, ktoré majú do 500 obyvateľov, tak v žiadnom prípade nemôžu si dovoliť uhrádzať plnú pobytovú službu v danom zariadení za svojho obyvateľa, aj keď v obci nežije, ale stále má tam trvalý pobyt a je v tejto obci registrovaný. A to sa bavíme o obciach, ktoré sú možno väčšie, 300, 400, 500-obývateľné obce. Ale na severovýchode Slovenska, kde celý svoj život žijem, sú obce, ktoré nemajú ani sto obyvateľov. Čiže naozaj aj tento stoeurový paušálny príspevok pre takéhoto obyvateľa je pre starostu, starostku naozaj značnou finančnou, doslova a do písmena záťažou, aj keď ja to neberiem ako záťaž, ja to beriem ako službu obce voči svojmu občanovi. Ale naozaj je to záťažou, pretože ak obec, ktorá má 97 obyvateľov, nebudem ju menovať, ale pani starostka so mnou dostatočne dlho komunikuje, a má troch obyvateľov v domovoch sociálnych služieb, teda v neštátnych zariadeniach, platí mesačne alebo mala by platiť mesačne tristoeurovú čiastku. Za tých 300 eur oni dokážu zaplatiť naozaj odvoz komunálneho odpadu, elektrinu a plyn v tej obci. Čiže je to naozaj vysoká čiastka. Či ministerstvo práce, sociálnych vecí a rodiny, ako aj pán minister neuvažujú, aby obce, takéto mini obce naozaj do tých 100 obyvateľov boli nejakým spôsobom, netvrdím, aby im ten poplatok bol odpustený, ale aby sa trošku zohľadnil možno aj ten kataster obce, aj ten počet obyvateľov. Nebolo by to naozaj na škodu a tým obciam by sa možno aj ľahšie dýchalo v budúcnosti. Takže ja tento návrh zákona musím len podporiť a za poslancov hnutia REPUBLIKA môžem povedať, že zodpovedne sa k tomuto prvému čítaniu postavíme, nakoľko nič zlé v tomto zákone nie je. A hovoríme všetci, ktorým nám naozaj záleží na skvalitňovaní sociálnych služieb, na skvalitňovaní života ľudí, ktorí sú naozaj sociálne odkázaní, tak naša spoločnosť by sa týmto ľuďom nemala postaviť chrbtom, ale práve naopak. Mali by sme sa postaviť k tomu čelom a títo ľudia, ktorí aj keď niektorých označujú ako nejakých „až príživníkov spoločnosti“, že žijú z rúk pracujúceho človeka. Je to kardinálna hlúposť a úbohosť. Takže tento váš návrh zákona naozaj, pán minister, vítam. Ďakujem ministerstvu za precízne spracovanie a dúfam, že sa či už v prvom čítaní ešte o ňom niečo dozviem, alebo tak ako pani kolegyňa Žitňanská, ktorá chcela prispieť svojimi pozmeňujúcimi návrhmi zákona do druhého čítania predchádzajúcej novely zákona, určite bude mať k tejto problematike tiež čo povedať. Čiže teším sa. Ďakujem veľmi pekne.